C 214/158
BG
Официален вестник на Европейския съюз
16.6.2023 г.
Четвъртък, 19 януари 2023 r.
БД. като има предвид добавената стойност, предоставяна от женския труд в сектора на дребномащабния риболов; БЕ.
като има предвид, че секторът на дребномащабния риболов все повече се озовава в конкуренция с други дейности на синята икономика, както и с интереси в областта на възобновяемата енергия, засягащи много от дейностите по крайбрежието, на плажовете и в пристанищните зони, с което потенциално поемат контрола върху зони, които преди са били използвани почти изцяло за дребномащабен риболов, което води до разселване и до „заграбване на морски и крайбрежни зони“;
БЖ.
като има предвид, че процесите на гентрификация, които се наблюдават в много от развиващите се крайбрежни зони, рискуват да направят живота в крайбрежните зони все по-трудно финансово достъпен за рибарите, заети с дребномащабен риболов, принуждавайки ги да се оттеглят далече от мястото им на работа, с което дейността им се усложнява и им създава допълнителни неудобства; БЗ.
като има предвид, че насърчаваният от ЕС повишен акцент върху опазването има особено въздействие върху дребномащабния риболов, като пример за това е въвеждането на защитените морски зони (ЗМЗ) и мрежите от ЗМЗ, които засягат дребномащабния риболов поради ограничаването на свързаните дейности и намаляването на мобилността; като има предвид, че въздействието върху този сегмент рядко се взема предвид при разработването на тези политики — аспект, който се утежнява от факта, че участниците от сегмента не са достатъчно включени в тези процеси (30);
БИ. като има предвид, че секторът на рибарството като цяло и особено дребномащабният риболов са недостатъчно представени при определянето на политиките за управление на рибарството и политиките за използване на морското пространство; БЙ. като има предвид, че съществуват различни видове рибарски организации, с различни равнища на членство, които представляват дребномащабния риболов: наред с други, от организации на производителите, до асоциации на рибари, асоциации на корабособствениците и кооперативни сдружения; като има предвид, че мнозина сред дребните корабособственици не са свързани с нито една организация; като има предвид, че постоянно заетите в риболовната промишленост са представени в синдикатите в сектора на рибарството; като има предвид, че секторът следва да определя своята организация; БК. като има предвид, че разбивката на съответните данни не е уместна и това затруднява достъпа до подробна информация, особено когато става въпрос за дребномащабен риболов, и възпрепятства анализа по-специално по отношение, наред с другото, на данните относно предприятия, корабособственици, професионални рибари, плавателни съдове и оборудване, условия на труд, възраст и пол; Укрепване на дребномащабния риболов по веригата за създаване на стойност, насърчаване на по-високи доходи от риболов и предоставяне на възможности за диверсификация на доходите 1. счита, че бъдещето на дребномащабния, крайбрежния и непромишления риболов зависи не само от дългосрочни и устойчиви мерки, но и от незабавни, съдържателни и ефективни мерки за увеличаване на маржовете на печалба на рибарите и чрез по-голямо разпределение на квотите в съответствие с научните становища; счита, че е необходимо да се увеличи организационният и търговският капацитет на сектора и привлекателността на професията, да се осигури обучение и целенасочена подкрепа за младите хора и да се подобрят условията за работа, по-специално за включването на жените на борда на плавателните съдове и в сектора като цяло, както и да се укрепи неговата позиция във веригата на доставки; ето защо призовава Комисията в тясно сътрудничество с държавите членки да създаде и приложи механизми в рамките на ЕФМДРА за подпомагане на дребномащабния, непромишления и крайбрежния риболов, които дават възможност за справяне със специфичните проблеми в тази част на сектора; 2. счита, че бъдещето на дребномащабния риболов изисква признаване на неговия специфичен характер в общата политика в областта на рибарството и адаптиране на настоящите инструменти, за да се отговори на нуждите на този сектор; 3. подчертава необходимостта от общо, по-широко и по-подходящо определение на дребномащабния, непромишления и крайбрежния риболов; подчертава, че това определение следва да бъде прагматично, измеримо и ясно; подчертава също така, че определението следва да е резултат от подходяща оценка, като се вземат предвид характеристиките и критериите на сегмента на дребномащабния риболов, различни от дължината на плавателния съд, за да се приведе определението на ЕС за дребномащабен риболов в съответствие с действителността на сегмента, какъвто вече е случаят със съществуващите определения, включени в някои международни конвенции, като Международната комисия за опазване на рибата тон в Атлантическия океан (ICCAT) или Генералната комисия по рибарство за Средиземно море (GFCM);
(30)
Виж стр. 8 „Small-scale Fisheries in Europe: Status, Resilience and Governance“.